Mens november var varm, ser december ud til at være særdeles kold. Og det får sandsynligvis folk til at skrue op for varmen - og varmeregningen.

Alt tyder på, at også det kommende døgn bliver koldt i Nordjylland. Faktisk bliver det et såkaldt isdøgn, lyder det fra Jacob Mouritsen fra TV2 Vejret. - Det ser ud til, at vi de fleste steder vil opleve et isdøgn, altså at temperaturen ikke kommer over frysepunktet på noget tidspunkt, så det kan give glatte veje i Nordjylland, siger han. Og noget tyder på, at det kolde vejr varer ved i nogen grad. I hvert fald har TV 2 Vejret opjusteret deres beregninger for, om der kommer hvid jul. I Nordjylland mener de, at sandsynligheden for hvid jul lige nu er på 40 procent. Mens november var en temmelig varm november, ser det ud til, at denne måned bliver koldere end normalt. Middeltemperaturen for den første tredjedel af december lyder på 1 grad, hvilket er næsten 2 grader under det normale. Det skriver TV2.dk. Kulde fra Arktis kommer fra mandag til at rulle ned over det meste af Europa, hvilket vil skabe lave temperaturer flere steder. I Danmark betyder det, at der igen er udsigt til sne. Her kan det meste af landet måske være dækket af sne indenfor den næste uges tid. Højere regninger end med middeltemperaturer Når temperaturen falder og stiger behovet for at tænde for varmen tidligere på sæsonen. Det betyder naturligvis, at regningen også bliver højere for forbrugerne. Men det vil også betyde, at flere europæer bruger gas for at holde sig varme. Og det kan være med til at skrue energipriserne endu mere op, skriver TV2.dk. Det gør Europa mere sårbar overfor eventuelle senere kuldeperioder i denne vinter.